Schengenin säännöstö - Toimeenpanevan komitean päätös, tehty 27 päivänä lokakuuta 1998, laittoman maahanmuuton vastaisten toimenpiteiden soveltamisesta (SCH/Com-ex (98) 37 def 2)



Virallinen lehti nro L 239 , 22/09/2000 s. 0203 - 0204



TOIMEENPANEVAN KOMITEAN PÄÄTÖS, tehty 27 päivänä lokakuuta 1998, laittoman maahanmuuton vastaisten toimenpiteiden soveltamisesta (SCH/Com-ex (98) 37 def 2) TOIMEENPANEVA KOMITEA, joka ottaa huomioon Schengenin sopimuksen soveltamisesta tehdyn yleissopimuksen 132 artiklan, ottaa huomioon kyseisen yleissopimuksen 6 artiklan, - korostaa ihmisoikeuksien kunnioittamisen tarvetta ja muistuttaa jäsenvaltioiden velvoitteista, jotka johtuvat Euroopan ihmisoikeusyleissopimuksesta ja siihen liittyvistä pöytäkirjoista, pakolaisten oikeusasemaa koskevasta Geneven yleissopimuksesta ja New Yorkin pöytäkirjasta, kidutuksen ja muun julman, epäinhimillisen tai halventavan kohtelun tai rangaistuksen vastaisesta yleissopimuksesta, naisten kaikkinaisen syrjinnän poistamista koskevasta yleissopimuksesta ja lapsen oikeuksia koskevasta yleissopimuksesta, - ottaa huomioon EU:n toteuttamat ja EU:n sisällä toteutetut laittoman maahanmuuton vastaiset toimenpiteet sekä tunnustaa tarpeen toimia kokonaisvaltaisesti ongelmien ratkaisemiseksi, ja - on tietoinen siitä, että laittoman maahanmuuton vastaiseen politiikkaan on sisällyttävä asianmukaiset määräykset turvapaikkahakemusten tutkimiseksi kansainvälisen oikeuden määräysten mukaisesti, ON PÄÄTTÄNYT SEURAAVAA: Schengenin sopimusvaltioihin kohdistuu parhaillaan poikkeuksellisen huomattavia maahanmuuttoaaltoja. Siksi Schengen-valtiot katsovat tarpeelliseksi toteuttaa seuraavat toimenpiteet: 1. Tilannearvion laatiminen ja sen jatkuva päivittäminen sekä ehdotusten tekeminen, jotta Task Force -ryhmä voi mukauttaa toimenpiteitä tarvittaessa. 2. Läheinen yhteistyö lähtö- ja kauttakulkumaiden toimivaltaisten viranomaisten kanssa Schengen-valtioiden kansallisen lainsäädännön mukaisesti niin, että ne saavat Schengen-valtioiden yhteyshenkilöiltä neuvoja ja tukea. 3. Schengenin sopimusvaltioiden yhteyshenkilöiden edellä 2 kohdassa mainitulla tavalla lähtö- ja kauttakulkuvaltioille antama tuki, joka sisältää neuvojen antamisen laittoman maahanmuuton estämiseksi kussakin valtiossa voimassa olevan kansallisen lainsäädännön mukaisesti, jotta laiton maahantulo Schengen-valtioon voitaisiin estää. 4. Asiantuntijoiden käyntejä lähtö- ja kauttakulkumaissa, erityisesti EU:n jäsenyyttä hakevissa maissa, koskeva kaikkien Schengen-valtioiden välinen jatkuva tiedonvaihto, jotta tiedot voidaan ottaa huomioon tukitoimenpiteistä päätettäessä. 5. Schengen-normien mukaisten tehokkaiden tarkastusten tekeminen ulkorajojen laillisilla rajanylityspaikoilla kiinnittäen erityistä huomiota niihin rajaosuuksiin, joilla maahanmuuttoa esiintyy. 6. Mahdollisimman aukoton maa- ja merirajojen valvonta laillisten rajanylityspaikkojen ulkopuolella sekä sisämaassa rajan läheisyydessä erityisesti niillä rajaosuuksilla, joilla laitonta maahanmuuttoa esiintyy, käyttämällä tilanteen mukaan liikkuvaa henkilöstöä. 7. Kansainvälisessä meriliikenteessä käytettävien satamien yleisöltä suljettujen alueiden valvonta. 8. Lauttaliikenteen valvonta jo lastaus- ja lähtövaiheessa. 9. Maan sisällä toteutettujen poliisin toimenpiteiden tehostaminen kansallisen lainsäädännön mukaisesti ennen kaikkea pääliikennereittien varrella, toimien mahdollisuuksien mukaan Schengen-kumppanuusvaltioiden kanssa sovitulla tavalla ja läheisessä yhteistyössä niiden kanssa. 10. Kansallisen lainsäädännön mukainen sormenjälkien ottaminen jokaiselta laittomasti maahan tulleelta ulkomaalaiselta, jonka henkilöllisyyttä ei ole voitu ehdottomasti varmistaa, ja sormenjälkien säilyttäminen tietojen antamiseksi Schengen-kumppanuusvaltioiden viranomaisille noudattaen Schengen-yhteistyössä ja Euroopan unionissa sovellettavia tietosuojamääräyksiä. 11. Laittomasti maahan tulleiden ulkomaalaisten, joiden henkilöllisyyttä ei ole voitu ehdottomasti varmistaa, piiloutumisen estäminen kansallisen lainsäädännön mukaisesti, kunnes heidän henkilöllisyytensä on saatu täysin selvitetyksi tai kunnes tarvittavista ulkomaalaislain mukaisista toimenpiteistä on päätetty ja ne on pantu täytäntöön. 12. Luvatta Schengen-valtioihin saapuneiden ulkomaalaisten käännyttäminen välittömästi ja johdonmukaisesti, ellei heillä ole oikeutta jäädä maahan tai elleivät käännyttämisen esteenä ole painavat humanitaariset syyt tai kansainvälisen oikeuden määräykset. 13. Seuraamusten määrääminen liikenteenharjoittajille, jotka kuljettavat Schengen-valtioon matkustajia, joilla ei ole maahantuloa ja kauttakulkua varten tarvittavia asiakirjoja. 14. Schengen-valtioiden nimeämien keskuspaikkojen välinen tietojenvaihto - niin, että myös Europol osallistuu siihen edellyttäen, että tämä on henkilötietojen osalta sallittua ja että Europol-yleissopimuksessa määrätyt toimielimet antavat tähän suostumuksensa - tilanteen kehittymisestä, toteutetuista toimenpiteistä ja kiinniotoista, ennen kaikkea ihmisten salakuljetusta harjoittavista organisaatioista ja niiden käyttämistä reiteistä, sekä näiden tietojen nopeutettu toimittaminen edelleen asiaa käsitteleville viranomaisille. 15. Ihmisten salakuljetukseen liittyvän rikollisuuden torjunnan koordinointi vaihtamalla tietoja tutkimuksia hoitavien viranomaisten välillä Schengenin sopimuksen soveltamisesta tehdyn yleissopimuksen määräysten ja kansallisten säännösten mukaisesti - Europolin osallistuessa tähän edellyttäen, että tämä on henkilötietojen osalta sallittua ja että Europol-yleissopimuksessa määrätyt toimielimet antavat tähän suostumuksensa - sekä sopimalla yhteisesti käytännön toimenpiteistä. 16. Aihetta "Irakista ja sen lähialueilta tulevat maahanmuuttajat" koskevaan 26 päivänä tammikuuta 1998 hyväksyttyyn Euroopan unionin toimintasuunnitelmaan (EU-asiak. 5573/98) sisältyvien toimenpiteiden toteuttaminen soveltuvin osin.